|  |  |
| --- | --- |
|  | **Pesterzsébet-Központi Református** **Egyházközség**1204 Budapest, Ady E. u. 81.Tel/Fax: 283-0029www.pkre.hu |
|  ***1893-2021*** |  |

Pesterzsébet, 2021. november 28.

***Takaró Tamás Dániel, lelkipásztor***

**Advent i.**

**Néki – Jézusnak - növekednie kell,**

**nékem pedig kisebbednem**

**Lectio:** János 1; 19-29

***„******És ez a János bizonyságtétele, a mikor a zsidók papokat és Lévitákat küldöttek Jeruzsálemből, hogy megkérdezzék őt: Kicsoda vagy te?***

***És megvallá és nem tagadá; és megvallá, hogy: Nem én vagyok a Krisztus.***

***És kérdezék őt: Kicsoda tehát? Illés vagy-é te? És monda: Nem vagyok. A próféta vagy-é te? És ő felele: Nem.***

***Mondának azért néki: Kicsoda vagy? Hogy megfelelhessünk azoknak, a kik minket elküldöttek: Mit mondasz magad felől?***

***Monda: Én kiáltó szó vagyok a pusztában. Egyengessétek az Úrnak útját, a mint megmondotta Ésaiás próféta.***

***És a küldöttek a farizeusok közül valók voltak: És megkérdék őt és mondának néki: Miért keresztelsz tehát, ha te nem vagy a Krisztus, sem Illés, sem a próféta?***

***Felele nékik János, mondván: Én vízzel keresztelek; de köztetek van, a kit ti nem ismertek. Ő az, a ki utánam jő, a ki előttem lett, a kinek én nem vagyok méltó, hogy saruja szíjját megoldjam.***

***Ezek Béthabarában lettek, a Jordánon túl, a hol János keresztel vala.***

***Másnap látá János Jézust ő hozzá menni, és monda: Ímé az Istennek ama báránya, a ki elveszi a világ bűneit!”***

**Alapige:** János 3; 30

***„Annak növekednie kell, nékem pedig alább szállanom.”***

Kedves Testvérek! **Advent első vasárnapja van.** Ilyenkor ünnepi koszorúinkon meggyújtjuk az első gyertyát, amely eszünkbe juttatja, hogy **közeledik karácsony, a világ világosságának, Jézusnak a születésnapja.**

Fontos ezt hangosan kimondanunk, mert bár tudjuk, hogy így van, azonban tennivalóink, feladataink sokasága és a különféle terheink hordozása közepett, lassan elfelejtkezünk a lényegről. Pedig advent az ünnepeltre: a Jézusra való tudatos figyelemben nyeri el értelmét. Így volt ezzel a nagy adventi hírnök, **Keresztelő János, aki minden erejét, képességét, figyelmét Jézus személyére összpontosította.**

**Keresztelő az Újszövetség egyik legeredetibb alakja.** Különleges ember volt, aki szinte mindenben különbözött kortársaitól, olyan volt, mint egy törvényen kívül álló ember. Feltűnő, hogy miközben életének és munkájának egésze a vallás körül forgott, János nem volt a zsinagógai közösségnek a tagja. Sehol nem olvassuk, hogy részt vett volna a templomi istentiszteleten, vagy hogy áldozatot mutatott volna be.

A felolvasott igéből kiderül, hogy János annyira nem tartotta a kapcsolatot a hivatalos egyházzal, hogy onnan követeket kellett kiküldeni hozzá, ha beszélni akartak vele. A főpapság érzékelte, tudta, hogy Jánost sokan hallgatják, sokan követik, tisztában voltak azzal, hogy keresztel és bűnbánatra hívja az embereket. És érdekelte őket, hogy János a fennálló egyházra veszélyt jelent-e. **A jeruzsálemi főpapságot érdekelte, hogy ki is ő valójában. Mert nem tartozott közéjük.** Egyébként senki máshoz sem. Nem tartozott egyetlen zsidó kegyességi irányzathoz sem. Nem farizeus, nem szadduceus, minden bizonnyal nem esszénus, nem tartozott a kumráni közösséghez, nem pap és nem lévita. János különös szent férfi volt, igazi egyéniség, egyedi ruhában, étrenddel, szokásokkal, életvitellel, külsővel, beszéddel. Korának nagy hatású szónoka volt.

**Keresztelő János attól volt különleges, amitől minden próféta is előtte, hogy igazán nem tartozott senkihez, csak Istenhez.** A pusztában élt, távol a bűnös világtól és távol az elvilágiasodott templomtól. János egészen Istenhez tartozott, nem engedte, hogy a gondolkozását, látását, filozófiáját-teológiáját, beszédét a zsinagógai közösség formálja. De még csak a szülői ház sem. Szülei öregen kapták Jánost. Fiatalon elkerült tőlük ki a pusztába. Ott a kietlenben Isten tanította és a puszta nevelte; az az éhség, a szomjúság, a hideg, a forróság, a szegénység, az egyedüllét. János nem szokott puha ágyhoz, meleg ételhez, forró öleléshez. A Mindenható nehéz iskolába járatta ezt a fiatal férfit. **Isten tanítása és a puszta szikár, szigorú, szent férfivá nevelte.**

Azonban János nem csak a puszta, de az ígéret gyermeke is volt. **Gábriel angyal jelentette be az idős Zakariás papnak, hogy gyermekük születik majd, akit Jánosnak kell neveznie, és aki az üdvözítő előfutára, útkészítője lesz.**

János, Isten ígéretének fia volt, aki már édesanyja, Erzsébet méhében Szentlélekes magzat volt! Mária áldott állapotban volt Jézussal, az idős Erzsébet pedig Keresztelő Jánossal. Egy alkalommal, amikor a két várandós asszony találkozott, Erzsébet méhében János repesni kezdett!

**Jézus közelében Keresztelő Jánost mindig megmozdította, átjárta a Szentlélek.** Ezért történt, hogy amikor János meglátta a Jordán partján felé közeledő Jézust, rámutatott és azt mondta: *„Íme, az Isten báránya!”* Tévedhetetlenül tudta, hogy éppen az a fiatal férfi Isten Fia! Hogy létezik ez? Úgy, hogy kijelentést kapott a Szentlélektől, aki Jánost Jézus közelében mindig megmozdította!

János a keresztyén egyház, gyülekezet, misszió, templom archetípusa, ősmintája. János a legelső szent, aki vallást tett Jézusról az emberek előtt. Ez a Szentlélekkel betöltekezett próféta Jézusra mutatva kihirdeti a nagy igét. Emberek, itt van Ő, akit úgy vártuk! Eljött Ő, akit a bűneset óta ez az egész nyomorult világ szenvedve és nyögve várt! *„Íme az Isten Báránya, aki elveszi a világ bűneit!”*

János ismerte az évszázadokkal előtte élt prófétatársának bizonyságtételét egy szelíd férfiról, aki egyszer eljön, hogy életét adja a bűnösökért. Ézsaiás azt írta: *„Mindnyájan tévelyegtünk, mint a juhok, mindenki a maga útját járta. De az Úr őt sújtotta mindnyájunk bűnéért. Amikor kínozták, alázatos maradt, száját sem nyitotta ki. Mint a bárány, ha vágóhídra viszik, vagy mint a juh, mely némán tűri, hogy nyírják, ő sem nyitotta ki száját.”* Ézs.53:6-7. Keresztelő János látta Jézust hozzá közeledni és rögtön tudta: Ő az, akiről Ézsaiás prófétált. **Ő Isten ártatlan báránya, aki az örökké engedetlen, elcsatangoló, magukat és egymást megsebző és összetörő juhokért odaadja az életét.** Érted és értem! A Jelenések könyve huszonkilencszer említi a Bárány-Jézust, mint a remény biztos forrását. János apostol elragadtatásában látta Jézust és Róla, mint mennyei bárányról tett bizonyságot, akiből erőt merítenek a szenvedések és üldözések között az ő a juhocskái.

Ha szenvedsz, ha nehéz az utad, tudd, hogy a leöletett Bárány-Jézus ért téged, mert ő is szenvedett. Mindenki másnál jobban ért, megért és szeret. Ha fáj a lelked-tested, ha nagy a kereszted, keresd Őt, imádkozz a Bárányhoz. Vond bele a szenvedésedbe őt. S aztán vonódj bele te, a miattad lett szenvedésébe. Itt van advent, figyelj, a Bárányra, hallgasd szavait, nézd tetteit, lásd szenvedését, és úgy nézd a magadét. **S ha ezt teszed, akkor lesz feltámadás, gyógyulás, és születik benned új remény.**

János mennyei Jelenésekről írt könyvében olvassuk: *„Mert a Bárány, aki a királyiszéknek közepette van, legelteti őket, és a vizeknek élő forrásaira viszi őket; és eltöröl Isten az ő szemeikről minden könnyet.”* Jel. 7:17. Egy nap minden könny és fájdalom eltöröltetik. **Az Isten által alkotott új világban; a régi világ és régi életünk rossz, fájó történéseire, jelenetére emlékezni sem fogunk.** Az emléküket is eltörli Isten.

Ameddig pedig ez el nem jön, addig a Bárány szívesen Veled van a fájdalmadban, hogy ne légy azok közt egyedül. S ha te is vele akarsz lenni az Ő fájdalmában, akkor abból valami új születik meg benned. Erő, a feltámadás reménye és hite s mindezekkel a minden értelmet felülhaladó békesség. Ezt adja addig is a megöletett, de feltámadt Bárány.

Keresztelő János életműve röviden összefoglalható. Ő egy mozdulat és egy mondat. Íme - és rámutatott a közeledő Jézusra így vallva róla: *„Ő az Isten báránya, aki elveszi a világ bűneit.”* Ez azonban nem múlt idő! **János 2000 éve folyamatosan rámutat Jézusra és színt vall róla az emberek előtt.** Régen a Jordán partján tette, ma advent első vasárnapján itt a Duna közelében Pesterzsébeten… János túlmutat magán. Örök jelenidő ez a mondat. *Íme, itt van Ő, Isten Fia, a Bárány, aki elveszi a világ bűneit.* A tieidet elvehette már? Ha nem, ma is szívesen megteszi. Ma is Ő az, akire ráterhelhetjük vétkeinket!

Vajon ez a világ, a mi világunk, tudja ezt? Oly sok fiatal keresett meg az elmúlt két évtizedben azzal a kérdéssel, hogy kell az Úrról bizonyságot tenni a XXI. században. Misszió, de hogyan? - kérdezték. A mögöttünk hagyott hét estéin az adventi előkészítőnkön áldott alkalmakat hallgathattunk itt a templomban. Dániel és három barátjának élete kapcsán az egyházat láttuk hatni korukban, abban az ellenséges világban, Babilóniában. Mind a négyen egy irányba mutattak, felfelé: Istenre. Nabukodonozornak Babilónia rettegtet királyának megadatott élete egy áldott pillanatában, hogy megtérjen, hogy „rátekintsen” hittel arra az Istenre, akire ezek a fiatalok rámutattak. Az égő tüzes kemencében a három fiú mellett ott látta Jézust is, aki mint valami Istennek fia tűnt fel a király előtt. Ezek a fiatal fiúk is azt élték át, hogy a Bárány-Jézus velük van a szenvedésük óráján, a tüzes kemencében is, hogy megmentse és megtartsa őket! **Visszatérően hallottuk Dániel próféta könyvéből, hogy ezek a fiatal hívő fiúk, mindig túlmutattak önmagukon, túl az élő Istenre.**

Hogy mondta el Keresztelő János a tanítványainak az ő missziói parancsát? *„Néki -* Jézusnak *- növekednie kell, nékem pedig alábbszállanom.” Nekem kisebbé kell lennem, Jézusnak nagyobbá ebben a világban.* Ez a keresztyén misszió lényege!

**Én csak kéz vagyok és hang! Kéz, ami Jézusra mutat: Íme! És csak hang, csak kiáltó szó az életpusztákban: emberek ébredjetek, megérkezett Isten Báránya, aki elveszi a világ bűneit! Van remény!**

Keresztyen misszió? Hogy fogja megtudni a világ, hogy van megváltója? Tőled fogja megtudni! Vagy nem fogja megtudni! A hangunk merre száll, a mondataink miről, kiről szólnak? Kezünk merre mutat? Szoktál a Bárányra rámutatni? Beszéltél már valaha valakinek a húsvétkor leöletett Bárányról? De jó, ha igen! Tudom, hogy sokan tettétek már.

Azonban akik nem, vajon miért nem? Nem lehet, hogy eltakarjuk őt? Sokat mutatunk magunkra, mutogatunk másokra, s vajon a Bárányra? Nem úgy van, hogy szinte minden magunkról szól, az életünkről, a családunkról, a munkánkról? Az advent is rólunk szól. A karácsony is rólunk, meg a mieinkről, meg az ajándékainkról szól. **Pedig ha így van, akkor magunkat ünnepeljük Jézus helyett.** S félő, ha így teszünk, akkor ünneptelen lesz ünnepünk.

Az erőtlen keresztyén missziónknak egy igazi oka van. És az nem a hitetlen világ. Annak az a természete, hogy szemben áll Istennel és annak népével. **A gyenge missziónk oka az, hogy sok az én, és kevés az Ő.** Az erőtlenség bennünk van. Sok az ego, a magamutogatás és kevés a Bárányra mutatás. Itt az advent. Tanulhatunk ma keresztelő szent Jánostól. Ha élő-ható missziót szeretnénk, íme, a program: *„Néki növekednie kell, nekem pedig alább szállanom, kisebbednem.”*

**Jézus úgy növekszik a világban, ha benned növekszik és általad szólhat.** Akkor hatni fog világban. Eldönthetted ma ennek a templomnak a csendjében, hogy ebben az adventi négy hétben rámutatsz Jézusra négy ember előtt. Eldöntheted, hogy bizonyságot teszel róla, szóljanak ők bármit is. Mondhatod Te is: *Íme, az Isten báránya, aki elveszi a világ bűneit.*

**Jézus az által növekszik, erősödik bennünk, ha mind gyakrabban beszélünk róla az emberek előtt!** Aki sosem beszél róla, sosem mutat rá - bár hívő embernek mondja magát -, abban Jézus fénye és világossága kihuny. De bizonyságot tehetünk Róla az emberek előtt, és akkor Jézus növekedni fog bennünk és a világban is! Íme, az adventi missziói program: *Néki, a Bárány-Jézusnak növekednie kell, nekem pedig kisebbednem.* Úgy legyen.

 Ámen!